SKRIFTLIG FORESPØRGSEL E-2469/00

af Mario Mantovani (PPE-DE), Antonio Tajani (PPE-DE) og Stefano Zappalà (PPE-DE) til Rådet

(24. juli 2000)

Om:Spionage-systemet Echelon

Der er i den italienske presse blevet bragt usædvanlige oplysninger vedrørende Echelon-systemet, der er skabt af det amerikanske National Security Agency (NSA) i samarbejde med det britiske GCHQ, det canadiske CSE, det australske DSD og det newzealandske GCSB til at aflytte alle telefonsamtaler og opsnappe alle faxer og e-mails, der sendes overalt i verden.

Ifølge erklæringer fremsat af forhenværende løjtnant Wayne Madsen, tidligere tjenestemand i den amerikanske flåde tilknyttet beskyttelsen af Det Hvide Hus' kommunikationer i Ronald Reagans embedstid, som er blevet offentliggjort i det italienske ugeblad Panorama, skulle der have været to NSA-baser i Italien. Disse baser, som er beliggende i San Vito dei Normanni og i Gera Lario nord for Comosøen, skulle være delvis i brug endnu.

Stationen i Gera Lario, som blev taget i brug i 1976, og som i dag tilhører Telespazio, et privat selskab under Telecom Italia, der tilbyder satellittjenester for ESA's og den italienske rumfartsmyndigheds konto, betegnes af forhenværende løjtnant Madsen som den mest mystiske aflytningsbase.

Telespazio gav for nylig meddelelse om aftalen om, at det italienske søværns skibe kan kommunikere indbyrdes og med kontrolcentret via deres eget apparatur.

Vil Rådet oplyse, hvilke initiativer det agter at tage for at kontrollere rigtigheden af disse påstande, og, såfremt rigtigheden bekræftes, hvilke foranstaltninger det vil træffe for at sætte en stopper for denne aktivitet?

Samlet svar på skriftlige forespørgsler E-2436/00 og E-2469/00

(10. november 2000)

Som det fremgår af en serie svar afgivet af Rådet på forespørgsler fra en række medlemmer af Europa-Parlamentet, minder Rådet om, at det aldrig har fået forelagt nogen oplysninger i overensstemmelse med procedurerne i traktaterne, som sætter det i stand til at fastslå eksistensen af et system til aflytning af telekommunikation af den type, som de ærede parlamentsmedlemmer nævner.

Desuden vil Rådet gerne gentage, at det ikke ville kunne acceptere indførelse af et system til aflytning af telekommunikation inden for rammerne af Rådets kompetenceområde, som ikke overholder retsreglerne i traktaterne om Den Europæiske Union og udgør en overtrædelse af de grundlæggende principper om opretholdelse af den menneskelige værdighed.

I øvrigt minder Rådet de ærede parlamentsmedlemmer om, at Rådet på samlingen den 29. maj 2000 vedtog konklusioner om aflytning af telekommunikation uden nogen form for juridisk hjemmel. Konklusionerne har følgende ordlyd.

Rådet drøftede Europa-Parlamentets debatter om aflytning af telekommunikation uden nogen form for juridisk hjemmel.

Rådet bekræfter atter, at det lægger stor vægt på, at de grundlæggende principper vedrørende beskyttelse af menneskerettighederne og de grundlæggende frihedsrettigheder overholdes hvad angår både fysiske og juridiske personer, således som disse principper er anerkendt i traktaten om Den Europæiske Union.

Selv om aflytning af telekommunikation kan være et nyttigt redskab til bekæmpelse af kriminalitet eller til forsvar af den nationale sikkerhed, kan det under ingen omstændigheder anvendes til at skaffe sig kommercielle fordele.

Rådet noterede sig, at Kommissionen har til hensigt snarest at forelægge passende foranstaltninger med henblik på at skabe et mere sikkert informationssamfund.

Rådet anmoder formandskabet om at sørge for, at de relevante arbejdsgrupper i Rådet overholder ovennævnte principper og især fremmer enhver foranstaltning til forebyggelse af og beskyttelse mod misbrug af de nye teknologier.